
Årsplan ALT 2008
ALT har vedtatt strategisk plan for perioden 2006-2010. På overordnet nivå slår denne fast:
Visjon 
Vi utvikler kunnskapsrike og reflekterte profesjonsutøvere.

Verdigrunnlag 
Vår virksomhet er forankret i akademiske og humanistiske idealer med fokus på menneskeverd, likeverd, medvirkning og danning.

Vårt oppdrag 
Vi tilbyr forskningsbasert profesjonsutdanning av lærere og døvetolker på bachelor- og masternivå. Våre kandidater utvikler yrkene de går inn i på basis av sine robuste kunnskaper, sin vitenskapelige tenkemåte, praktiske kyndighet og personlige modenhet.

Vi preger utviklingen nasjonalt innen våre utdanningsområder. På enkelte arenaer bidrar vi innen det internasjonale vitensamfunnet.

Vi støtter samfunnets og arbeidslivets behov for kompetanse gjennom allsidige opplærings og utdanningstilbud, som utvikles i nært samarbeid med våre partnere.

Satsingsområder 
Følgende satsingsområder gis særlig prioritet og oppmerksomhet: 

· Skolefag og fagdidaktikk 

· Skoleledelse og skoleutvikling 

· Tegnspråk og tolkefag 

· Tilpasset opplæring, inkludering og flerkulturalitet 

1. Avdelingens måltavle for 2008-2010

Se eget vedlegg.

2. Avdelingens tallbudsjett for 2008

1.1. Tallbudsjett bevilgningsfinansiert virksomhet (BFV)

	Tall i 1 000
	2008

	 
	 

	Avsetninger
	 

	Avsetning BFV fra 2007 (jfr note 15 til årsregnskapet)
	2 600 

	 
	 

	Driftsinntekter
	 

	Inntekt fra bevilgninger – KD
	56 880 

	Tilskudd fra NFR
	2 000 

	Tilskudd og overføringer fra andre statlige forvaltningsorganer
	 

	Gevinst ved salg av eiendom, anlegg og maskiner
	 

	Salgs- og leieinntekter
	220 

	Andre driftsinntekter
	2 887 

	Sum driftsinntekter
	                    64 587 

	 
	 

	Driftskostnader
	 

	Lønn og sosiale kostnader
	52 099 

	Større investeringer
	 

	Andre driftskostnader
	12 888 

	Sum driftskostnader
	64 987

	 
	 

	Periodens resultat (avregning BFV)
	-400 


1.2. Tallbudsjett eksternfinansiert virksomhet (EFV)
	Tall i 1 000
	2008

	Driftsinntekter
	 

	Inntekt EFV - oppdragsprosjekt
	5 000 

	Inntekt EFV - bidragsprosjekt
	1 000 

	Sum driftsinntekter EFV
	6 000 

	 
	 

	Driftskostnader
	

	Lønn og sosiale kostnader
	3 600

	Andre driftskostnader
	2 000

	Sum driftskostnader
	5 600 

	 
	 

	 
	 

	Periodens resultat (til virksomhetskapital)
	400


2. Strategiområde: Utdanning 

Avdelingens strategiplan følger i all hovedsak de fire strategiområder i årsplanmalen. Innenfor området  utdanning er følgende mål satt:

Utdanning 
Vi skal utdanne utviklingsorienterte yrkesutøvere som samfunnet har behov for. Praksisfeltet skal være partner i evaluering og nyutvikling av studier og fag. Utdanningskapasiteten skal økes i planperioden.

Innenfor sentrale skolefag skal vi gi et bredt studietilbud preget av faglig innhold relevant for lærerprofesjonen, moderne teorier om læring og undervisning og nær kobling til praksis. I utvalgte fag går studietilbudet fram til profesjonsrettede mastergrader basert på samme grunnleggende tenkning. Strategiske tiltak 

Vi skal 

· prioritere faglig nyutvikling innen satsingsområdene, og sikre relevans ved å trekke inn praksisfeltet og studenter i arbeidet 

· være faglig aktiv i samarbeidet om yrkesfaglærerutdanning og Bachelor for 2-språklige faglærere 

· starte opp minst 2 nye engelskspråklige studietilbud 

· utvikle egen master innen tegnspråk 

· utvikle 1-2 nye masterstudier innen satsingsområdene, fortrinnsvis i samarbeid med andre læresteder 

· føre tilbake kunnskap og kompetanse fra masternivå til vår øvrige virksomhet 

Følgende satsingsområder gis særlig prioritet og oppmerksomhet i planperioden: 

· Skolefag og fagdidaktikk 

· Skoleledelse og skoleutvikling 

· Tegnspråk og tolkefag 

· Tilpasset opplæring, inkludering og flerkulturalitet 
-----------------------------------
I tildelingsbrevet av den 18.12, vises det til en del punkter under hvert strategiområde som er særlig viktige for ALT:
· Handlingsplanen for oppfølging av NOKUT-rapporten vil bli fulgt opp. Tiltakene er startet opp i 2007 og vil videreføres i 2008 der arbeidet ikke er sluttført

· Allmennlærer med realfag har flere utfordringer, ikke bare i forhold til søkermassen. Det kan bli aktuelt med en grundigere gjennomgang av studiet i løpet av 2008.

· ALT har i styresakene A20/07 og O02/08 lagt opp til en evalueringsprosess av  masterutdanningene med sluttføring 15. oktober 2008.

· ALT vil som en del av det arbeidet som er nevnt i punktet over også vurdere samarbeidsformene mellom masterene
· I forbindelse med at emner på 3. og 4. år nå vil legges over hele året, vil rutinene for internasjonal utveksling gjennomgås.

Strategiske prioriteringer
For 2008 er tiltakene for ALTs  fire satsingsområder  integrert i ALTs handlingsplaner som følger strategisk plan. Planene vil dermed også følge de fire strategiområder som HiST innretter sitt planverk etter; Utdanning, FoU, Samfunnet og Effektiv organisasjon. Dette gir et enklere planverk og bedrer mulighetene for å se tiltakene i sammenheng.  I løpet av året vil ALT ytterligere arbeide med planverket med sikte på å få dette enkelt, effektiv  og oversiktlig.  

I henhold til den strategiske planen skal en prioritere nyutvikling innen satsingsområdene knyttet til utdanning. Satsingsområdet ”skolefag og fagdidaktikk” er generelt og det krever bearbeiding i handlingsplaner for å kunne utvikles videre til operasjonaliserbare mål. 

Når det gjelder satsingsområdet ”skoleledelse og skoleutvikling” har avdelingen to ganger utlyst fast stilling innen fagområdet uten å få kvalifiserte søkere. Intern omrokering i pedagogikkseksjonen er foretatt for å ivareta og utvikle fagområdet. I tillegg har vi to stipendiater innen dette fagområdet. Disse forhold har ført til at vi dessverre ikke har kommet lenger i prosessen med utviklingen av dette satsingsområdet. Det er viktig at avdelingen setter fokus på dette strategiområdet og utarbeider en handlingsplan med klare målsettinger for satsingen.

For fagområdet tegnspråk og tolkeutdanning vil det bli satset på FoU-virksomhet og kompetanseheving av personalet. Det er satt mål om å utvikle en master på sikt. Dette vil ikke kunne realiseres før tidligst i slutten av planperioden (2010). I mellomtida vil utvikling av videreutdanningstilbud være et skritt på veien. Det første kullet, etter at tolkestudiet ble en bachelorutdanning, er uteksaminert og det blir foretatt en evaluering av studieprogrammet med sikte på å utvikle en ny studieplan som vil bli implementert høsten 2008. 

Det er utlyst et professorat i pedagogikk og det tas sikte på tilsetting i løpet av 2008. Vi har ambisjoner om å styrke fagfeltet tilpasset opplæring utover planperioden. Samarbeidsmasteren med NTNU er under videreutvikling og vil fortsette. Innen satsingsområdet flerkulturalitet vil Høgskolesamarbeidet i Norge fortsette gjennom samarbeidet om bachelor for tospråklige faglærere. Prosjektet er over i en fase der fokus rettes mot førskolelærerutdanning for tospråklige lærere. Det er aktuelt å samarbeide med Dronning Mauds Minne Høgskole på aktuelle områder, og her har avdelingen fått tildelt noen midler for å se videre på samarbeidsmulighetene. I tråd med denne satsingen har avdelingen utviklet en søknad om et nytt studietilbud knyttet til minoritetsstudenter gjennom et tilbud om flerkulturell allmennlærerutdanning. Hvis KD går inn for denne søknaden, ønsker avdelingen å bruke de nye 20 studieplasser vi blir tildelt i 2008 til denne satsingen.
Den strategiske planen legger opp til å utvikle 1-2 nye mastertilbud innen satsingsområdene, fortrinnsvis i samarbeid med andre læresteder. Slik utviklingen har vært de siste to – tre årene, og med de utfordringene vi har hatt knyttet til rekruttering til masterutdanningene ved avdelingen, så kan det virke vel ambisiøst. Det vil være nødvendig med en evaluering av mastertilbudene som tilbys i dag, og se hvordan disse kan samordnes med tanke på bedre ressursutnyttelse, videre må en se på hva som er realistisk søkermasse. Samtidig gjør signaler fra KD knyttet til endringer i organiseringen og eventuell utvidelse av allmennlærerutdanningen til 5 år, at vi må tenke helt nytt i forhold til tilbudet vi skal gi framover. Mastertilbudene vil evalueres i 2008. Emnetilbudet vil restruktureres fra høsten 2008, se punktet under etablering av nye studietilbud.
I forhold til yrkesfaglærerutdanningen, der strategien har vært å være faglig aktiv i samarbeidet, har avdelingens aktivitet blitt redusert. HiST har ansvaret for bredde- og dybdekompetanse, mens NTNU har ansvaret for yrkespedagogikk og yrkesdidaktikk. Ansvaret er lagt til ASP, AMMT og AFT, som videreutvikler tilbudet i samarbeid med NTNU/PLU. Se for øvrig http://www.hist.no/content.ap?thisId=649 . Avdelingen har for 2008 ingen rolle i dette arbeidet. 

Avdelingen skal prioritere skolefag og fagdidaktikk. Dette gjøres i all undervisning i allmennlærerutdanningen.  Arbeidet med å ivareta fagdidaktikk bedre i alle studiefag er sentralt i den pågående videreutvikling av fagene. Avdelingen har satt spesiell fokus på dette arbeidet gjennom satsingen på masterprogrammene i matematikkdidaktikk, norskdidaktikk, samfunnsfagdidaktikk og naturfagdidaktikk.


Vi skal prioritere faglig nyutvikling innen satsingsområdene, og sikre relevans ved å trekke inn praksisfeltet og studenter i arbeidet. Gjennom et igangsatt prosjekt ”Praksis 2007”, for første årstrinn, knyttes praksislærerne tettere til studentenes totale studiesituasjon. Prosjektet videreføres i 2008.  Dette er et ledd i oppfølgingen av NOKUTs evaluering av allmennlærerutdanningen. I prosjektet inngår mer samarbeid mellom praksislærere og faglærere enn tidligere. Kontakten mellom praksislærere og faglærere har til hensikt å få til et åpnere og tryggere samarbeid om studentene. Både studenter og faglærere har her mulighet til å knytte FOU-virksomhet til sin praksisskole. Gjennom dette vil avdelingen bidra til skoleutvikling på den enkelte skole. 

I måltavlen HiST-U1.1.3 om kandidatenes og studentenes vurdering av studieprogrammets faglige helhet og sammenheng, har avdelingen lagt opp til en økning av studentenes oppfatning av sammenheng utover planperioden. Det er vedtatt en oppfølgingsplan etter NOKUTs evaluering av allmennlærerutdanningen, og arbeidet med å gjennomføre denne planen vil styrke helhet og sammenheng i studieprogrammene.

Når det gjelder fagtilbud på engelsk er det utviklet fagplan for Kristendoms-, religions- og livssynskunnskap (KRL 010), påbygningsenhet 10 studiepoeng. Sommeren 2008 skal KRL010 tilbys på engelsk. Ellers har avdelingen fått midler etter søknad av 27.06 2007 til utvikling av fagtilbudet ”Outdoor Education, 15 studiepoeng. Studiet kan tilbys utenlandske og norske studenter i studieåret 2008-2009. Det samme gjelder Matematikk 2 på engelsk.

Tiltak for måloppnåelse og vurdering av risiko og vesentlighet

· I forhold til antall primærsøkere per studieplass i allmennlærerutdanningen, ser vi en nedgang etter at karakterkravene i norsk og matematikk ble innført. På bakgrunn av dette regner vi med at antall primærsøkere vil ligge noe under HiST sine mål.

· Økning i antall studieplasser ved allmennlærerutdanningen vil gi flere uteksaminerte studenter i årene framover. I tillegg mener vi at tettere oppfølging av studentene gjennom studiet er et viktig tiltak. Dette skal vi styrke bl.a. gjennom økt fokus på oppfølgingslærerfunksjonen, tettere samarbeid med praksisfeltet og fokus på større studentaktivitet.

· Ved å øke kvalitet på praksisopplæringen, både i lærer- og tolkeutdanningen, gjennom å bedre samarbeidet mellom studiet og praksisfeltet vil studentenes opplevelse av relevans til yrket øke.

Etablering/avvikling av studietilbud

Etablering av studietilbud

Emnevalgsmodellen  vil gjennomgå en restrukturering våren 2008, med effekt for studentenes emnevalg  fra høsten 2008. Endringene vil gjelde for tredje og fjerde studieår. De to første årene er regulert av rammeplanen og ligger fast. Med denne omleggingen vil alle lærerstudenter forlate utdanningen med minst et års fordypning i et av et utvalg av kjernefag hvis de velger en fireårig utdanning. Studentene vil også kunne gå direkte videre på de mastertilbud ALT har etter tre års studier, og dermed komme ut etter fem år med en mastergrad. Omleggingen innebærer ikke etablering av nye studietilbud. Den nye emnevalgsmodellen vil sikre at studenter fra ALT møter de nye kravene for ansettelse i norsk skole.
Avvikling av studietilbud

4-årig allmennlærerutdanning for tegnspråkbrukere. Avdelingen har i flere år slitt med rekrutteringen til 4-årig allmennlærerutdanning for tegnspråkbrukere. Studietilbudet høsten 2006 og høsten 2007 har blitt avlyst på grunn av lav søking. Avdelingen gjør et nytt forsøk med opptak høsten 2008. Lykkes ikke dette, vil avdelingen gjøre en vurdering om studieplassene bør omfordeles, alternativt at utdanningen bør avvikles.

Aktivitetskrav 

	Studieprogram
	Mål
	Resultat

	
	2006-2007
	2007-2008
	2006/2007
	2007/2008

	3-årig bachelor i tegnspråk og tolking
	32
	32
	15
	31*


*opptatte studenter, studiepoengsproduksjon skjer først våren 2008.

Gjeldende aktivitetskrav på 3-årig bachelor i tegnspråk og tolking er fastsatt i forhold til rammene for den tidligere toårige utdanningen. Avdelingen har med bakgrunn i rekrutteringsproblemer på den toårige utdanningen de siste årene tatt opp 20 studenter på utdanningen. I tillegg er utdanningen gått over fra toårig til treårig slik at studenttallet er fordelt over tre år istedenfor to. Avdelingen tar også opp 15 studenter på årsenhet i tegnspråk. 

Begrunnelse:

På slutten av 1990-tallet ble rekrutteringen til det 2-årige tolkestudiet, som forutsatte gode tegnspråkferdigheter ved opptak, problematisk. For blant annet å motvirke sviktende rekruttering ble det utviklet et årsstudium i tegnspråk, og i 2004 ble tegnspråkutdanningen en del av den treårige bacheloren i tegnspråk og tolking. Det har vist seg å være vanskelig å beregne hvor mange av studentene som blir tatt opp på et kull som står løpet ut og fullfører tolkeutdanningen. Kravene til beståtte eksamener må nødvendigvis stå i forhold til kravene studentene møter i arbeidslivet etter fullført studium. Behovet for tolker i samfunnet er fremdeles stort, og kravene til kvaliteten på tolker øker stadig fra brukerne sin side. Etter at utdanningen ble utvidet med et år vil det være realistisk å senke aktivitetskravet til 20 studenter, hvis en ser på HIST isolert. Det kan nevnes at siden aktivitetskravet ble satt av departementet, er det etablert en tolkeutdanning ved Høgskolen i Bergen med 20 studieplasser. 

Etter at studiet ble omgjort til en 3-årig bachelorutdanning har søkertallet økt en del og avdelingen vil mest sannsynlig ikke ha problemer med å øke aktivitetskravet til 30 studenter. Dette vil imidlertid gå på bekostning av årsenhet i tegnspråk, som er et meget populært studium.

Med bakgrunn i dette ser vi det som en fordel om departementet fastsatte nytt aktivitetskrav som er mer i samsvar med dagens situasjon. 

Finansiering av videreutdanningstilbud

Avdelingen har 30 studieplasser til videreutdanning. Disse plassene er spredt på de ulike emnene i den valgbare delen av allmennlærerutdanningen (3. og 4. studieår). Avdelingens tilbud om veiledningspedagogikk for praksislærere og tolkeveiledere inngår også i disse studieplassene. 

Alle rene videreutdanningstilbud ved avdelingen er finansiert gjennom egenbetaling/oppdrag.

Kvalitetssystem: Intern evaluering av studieprogram

Dersom det skal foretas en intern evaluering av et studieprogram ved avdelingen, kan det bli på 3-årig bachelor i tegnspråk og tolking. Allmennlærerutdanningen har nettopp vært igjennom en omfattende nasjonal evaluering i regi av NOKUT. Med bakgrunn i at den nasjonale rammeplanen for den tidligere toårige høgskolekandidatutdanningen ikke lenger eksisterer, samt at utdanningen er blitt treårig, er avdelingen i ferd med å foreta en større revisjon av studieplanen. Av den grunn kan det være hensiktsmessig å avvente ny studieplan før det foretas en evaluering av studieprogrammet. 

I 2008 vil en intern arbeidsgruppe gå gjennom mastertilbudene med sikte på bl.a å bedre ressursbruken og øke  gjennomstrømmingen av studenter. Gruppen er nedsatt og starter sitt arbeide i april. 

Kvalitetssystem: oppfølging av evalueringer

Avdelingsvise evalueringer

Strategisk plan 2006-2010

· Vi utvikler kunnskapsrike og reflekterte profesjonsutøvere

· Praksisfeltet skal være partner i evaluering og nyutvikling av studier og fag

· Vi skal ha et stimulerende og krevende læringsmiljø med tydelige krav til studentinnsats

Avdelingen har godt etablert praksis når det gjelder studentevaluering av undervisningskvalitet. Studieevaluering er obligatorisk både for studenter og faglig tilsatte ved avdelingen. Med få unntak er studieevalueringene gjennomført på It’s Learning, med automatisk oppsummering, gjennomgang og justering av uttalelser i studentgruppene.

Rapport fra studieevalueringa skal inneholde opplysninger om hvilke tiltak som er iverksatt på bakgrunn av forrige evaluering. Dette gjelder både evaluering fra foregående år, men også prosessevalueringa i gjeldende studieår. Rapport om studieevalueringa skal inneholde en sluttvurdering fra fagutvalg og faglærer der resultatene av evalueringa blir gjenstand for refleksjon og tolking. Den skal også inneholde forslag til nødvendige tiltak eller utviklingsområder.

Studentene skal gjøres kjent med resultatet av studieevalueringa ved studieslutt. Primært

legges det fram klassevis, men rapporten vil også bli lagt ut på avdelingens internnett.

Påtroppende fagutvalg har ansvar for å gjøre seg kjent med forrige års studieevaluering.

Avdelingen jobber med å videreutvikle studieevalueringene slik at vi får et system som er enklere å administrere, er enklere å aggregere, gjør det enklere å se utvikling over tid og som gir minst like godt grunnlag for kvalitetsforbedring som de eksisterende prosedyrene.

Analyse

· Studentene opplever seg godt ivaretatt av faglærerne

· Studentene opplever at de får konstruktiv respons, mens noen etterlyser mer positiv respons

· Studentene opplever at de har god samhandling med faglærerne

· Studentene er tilfreds med det faglige innholdet

· Mange allmennlærerstudenter etterlyser mer didaktikk

· Noen etterlyser mer yrkesrelevans

Tiltak i planperioden

· Vurdere og iverksette tiltak for å tydeliggjøre fagdidaktikken i allmennlærerutdanningen

· Revidere og implementere nye rutiner for studentevalueringer. Studiekvalitetsdagen 2008 vil ha fokus på praksis ved HiST.
· Vurdere tiltak for å øke studentenes innsats og deltakelse i organiserte læringsaktiviteter

· Arbeide for at flere studenter kan delta i FoU-arbeid ved avdelingen

Øvrige vurderinger knyttet til strategiområde utdanning
Søkersituasjonen til grunnutdanningene 
Søkersituasjonen ved avdelingen er god både på allmennlærerutdanningen og tolkeutdanningen, med henholdsvis 2,4 og 2,2 søkere per studieplass. Søknaden til allmennlærerutdanning med vekt på realfag er noe lavere, 0,9 per studieplass, samtidig som frafallet er større ved denne utdanningen. 

Avdelingen har ikke satt samme mål for antall primærsøkere som høgskolen har (3.1). På allmennlærerutdanning og tolkeutdanningen er søknaden god, selv om det har vært en liten nedgang siste år. På allmennlærerutdanning med vekt på realfag er antallet primærsøkere nå gått ned til under èn primærsøker pr. studieplass. På våre egne mastergrader sliter vi også med å få nok søkere. Her forventer vi at ny emnevalgsmodell vil gi bedre søknad til våre mastertilbud.
Avdelingen vil i 2008 sette inn tiltak på følgende områder:

Profilering og rekruttering til mastergrad i matematikkdidaktikk og norskdidaktikk

Profilering, rekruttering og igangsetting av allmennlærerutdanning med vekt på flerkulturalitet (forutsetter godkjenning av søknad og tildeling av nye studieplasser)

Av den grunn vil avdelingen ikke sette inn ekstra tiltak for å øke antall primærsøkere til allmennlærerutdanningen og tolkeutdanningen, slik at målet for avdelingen i måltavlen vil være noe lavere enn det mål høgskolen totalt sett har satt seg (3.1 primærsøker pr. studieplass).

Allmennlærerutdanning 

Avdelingen har god søkning og høye poenggrenser for opptak til allmennlærerutdanningen. Den har gått noe ned de siste årene, noe som blant annet skyldes innføring av poengrense for opptak, samt at vi de to siste årene har tatt inn henholdsvis 10 og 20 ekstra studenter.

Allmennlærerutdanning med vekt på realfag

På denne utdanningen har avdelingen de siste årene slitt med lav søknad og ligger nå i underkant av en primærsøker pr. studieplass. Det kan imidlertid nevnes at poengrensen for opptak har vært forholdsvis høy, tross lave søknadstall.

I tillegg sliter avdelingen med at mange studenter søker seg over fra realfagslinjen til ordinær allmennlærerutdanning i løpet av studietiden.

Tiltak

· Avdelingen har fra og med våren 2005 hatt temadag: ”Realist for en dag” for studentene i 3. studieår, i samarbeid med AFT. Fra studieåret 2007-2008 er dette et tilbud for 2. studieår. Dette kan være med på å vekke interessen for realfag og hindre at så mange søker seg bort fra studiet.
· Avdelingen har inne en søknad til KD om å få gi ekstra realfagspoeng ved opptak til utdanningen. På denne måten kan vi få tak i de studentene som er motiverte til å studere realfag og ikke de som søker seg inn på studiet fordi de har for lav poengsum til å komme inn på ordinær allmennlærerutdanning. 
· Avdelingen har søkt om å få delta på et prosjekt knyttet til opptakskrav og regler for rangering av søkere for denne utdanningen, og vil ha en forsøksordning med intervju av søkere til studiet. 
· Avdelingen vil sette inn ekstra ressurser til studentrekruttering
· Det bør gjennomføres en evaluering av realfagsmodellen og en utredning av en ny og alternativ modell.
Tegnspråk- og tolkeutdanningen

Søknaden ved denne utdanningen er god, men har gått noe ned i løpet av de siste par årene. Det kan tenkes at utviklingen av ny teknologi innen cochlea implantater, kan være en årsak til dette. Avdelingen følger nøye med utviklingen. Det hadde vært ønskelig å rekruttere flere hørende studenter med minoritetsspråklig bakgrunn til tolkeutdanningen.

Studiepoengsproduksjon innen lærerutdanningen
Studiepoengsproduksjonen på lærerutdanningen er relativt god. Fra og med høsten 2006 har avdelingen foretatt en revidering av studiemodellen for de to første årene i lærerutdanningene med følgende hensikt:

· Å få en studiemodell hvor studiepoengsproduksjonen samsvarte med progresjon i studiet. 

· Å få en jevnere fokus og studieinnsats på alle fag som har undervisning i samme semester.

Avdelingen tror at disse tiltakene vil være med på å øke kravet til studieinnsatsen i hvert enkelt semester, noe som vil gi positive utslag på studiepoengsproduksjonen.

Kommentar til Figur KD-U 1.1.2 – Ferdige kandidater
I forhold til antall kunngjorte studieplasser ligger kandidatmålet på ordinær allmennlærerutdanning 87,5 % mens det på allmennlærerutdanning med vekt på realfag og på tolkeutdanningen ligger i underkant av 70 %. Avdelingens mål for planperioden ligger på 90 % for alle utdanningene.

· Avdelingen har allerede satt inn tiltak for å øke studieinnsatsen på allmennlærerutdanningen, noe som igjen vil føre til økt produksjon og til slutt flere uteksaminerte kandidater.

· Mange av studentene på allmennlærerutdanningen har tatt det fjerde året i utdanningen før de starter i første studieår, samt at mange flytter til andre studiesteder underveis i studiet. Dette gjør det vanskelig å fastsette eksakt tall for uteksaminerte kandidater sett i forhold til opptakstall.

· Litt av forklaringen på at allmennlærerutdanning med vekt på realfag har et lavere tall henger sammen med at vi sliter med at mange av studentene som starter på utdanningen, velger å flytte over til ordinær allmennlærerutdanning og fullføringsgraden vil da bli noe lavere. Dette er tenkt løst blant annet med at vi har søkt om å få tildele søkerne på realfagsmodellen ekstra poeng for realfagsfordypning på videregående skole ved opptak. På denne måte håper vi at vi skal få tak i de studentene som er motivert for å studere realfag, og ikke de som tar i mot studieplassen fordi de ikke har nok poeng til å komme inn på ordinær allmennlærerutdanning.

· Etter at tolkeutdanningen gikk over fra en to-årig utdanning til en tre-årig bachelorutdanning, har det vært en positiv økning i antall studenter som har søkt og startet på studiet. Dette mener avdelingen vil føre til at vi får økt kandidatproduksjon på denne utdanningen i løpet av planperioden.

Egenakkrediterte mastergrader
Det er få studenter på de egenakkrediterte mastergradene. Dette til tross for at vi gjorde en betydelig innsats i forhold til markedsføring og profilering i forrige studieår. På bakgrunn av den bekymringsfulle situasjonen, har Avdelingsstyret behandlet dette som en egen sak i møte 06.11.07.

Tiltak:

· Avdelingen iverksetter en utredningsprosess med tanke på å utvikle tiltak for å møte utfordringene knyttet til rekruttering, gjennomstrømning og ressursbruk både kort og lang sikt. Det er viktig at de seksjoner som er faglig ansvarlig for masterstudiene blir involvert i denne prosessen.


· Organiseringen av masterstudiene gjennomgås med tanke på bedre ressursutnyttelse gjennom fellesemner, samt å legge tilbudene bedre til rette for deltidsstudenter

· Arbeidet med markedsføring og rekruttering intensiveres.

Avdelingen ble i plan- og budsjettdokumentet bedt om å komme med en analyse av kostnader knyttet til mastersatsingen. Dette ble gjort i avdelingsstyresak A20/07. Evalueringen er nå igangsatt.
Samarbeidsmastere som fellesgrader med NTNU

Avdelingen har, i samarbeid med NTNU, en gjennomgang av de eksisterende samarbeidsmasterne. Når ny ledelse er på plass etter årsskiftet, vil arbeidet med å videreutvikle mastertilbudene ved avdelingen ta til. 

Oppfølgingsplanen for evaluering av allmennlærerutdanningen.

Det er vedtatt en ambisiøs oppfølgingsplan knyttet til NOKUTs evaluering og avdelingen har fulgt opp planen så langt. I verkssetting av prosjektet Ledelse og organisering skulle ha skjedd i august 2007, men på grunn av ledelsessituasjonen vil det ikke bli gjort endringer før ved årsskiftet. Pr. 1 februar 2008 er dette på plass, og den nye ledergruppen er operativ.

Tiltak knyttet til minoritetsspråklige studenter

4-årig allmennlærerutdanning med vekt på flerkulturalitet

Under forutsetning av godkjenning av studiet og tildeling av nye studieplasser vil avdelingen igangsette studiet høsten 2009. Søknad er send KD. Se punkt om igangsetting av nye studietilbud. Denne saken kommer opp i HS i 2008.
3-årig bachelor for tospråklige lærere

Det ble ikke gjort opptak på studiet for 2007/2008. Avdelingen har ca. 20 studenter på Kunst- og håndverk 1 med vekt på flerkulturelt skapende arbeid og 8 studenter på Pedagogikk 2 for tospråklige lærere. De første studentene blir trolig uteksaminert våren 2008.

Det planlegges heller ikke opptak på et 3-årig løp neste studieår, men avdelingen planlegger å sette i gang minst et tilrettelagt studium for denne gruppen. 

De samarbeidende høgskolen er i gang med en evaluering av studiet. Avdelingen ser det som hensiktsmessig å avvente til dette arbeidet er ferdigstilt, før eventuelle fremtidige planer for studiet blir utarbeid.

Allmennlærerutdanning for tegnspråklige

Fra 1994 til 2002 ble døve studenter tatt opp annethvert år på allmennlærerutdanning for døve. Av ulike årsaker har søkningen til allmennlærerutdanning for døve vært for liten til å sette i gang egne kull. 

I kommende periode er det viktig å tilby studiemoduler til døve tegnspråkinstruktører slik at de kan oppnå bachelor of art grad. Dette er blant annet viktig i forhold til å øke rekrutteringsgrunnlaget til en mastergrad i tegnspråk og tolking. Den første modulen som vil bli tilbudt er Døves historie (30 studiepoeng). Det hadde vært ønskelig å kunne rekruttere flere hørende studenter med minoritetsspråklig bakgrunn til tolkeutdanningen. 

I tillegg til disse studiene vil avdelingen sette i gang et arbeid for å tydeliggjøre det flerkulturelle perspektivet i den ordinære allmennlærerutdanningen.

Internasjonal studentutveksling

Da tolkeutdanningen utdanner tolker som primært arbeider mellom språkene norsk og norsk tegnspråk, er det vanskelig å sende studentene bort for lengre perioder i grunnutdanningen. Enkelte kortere moduler vil likevel kunne være aktuelle. Vi tar sikte på å kartlegge tolkeutdanningene først og fremst i Norden og i Storbritannia med tanke på å sende våre studenter på kortere enkeltstående moduler. Samtidig bør vi i kommende periode utvikle kortere moduler innen områder der vi har spisskompetanse på engelsk for nordiske og europeiske tolkestudenter. I første omgang tar avdelingen sikte på å sende ut en liten studentgruppe i praksis fra og med 2008. 

Studentutvekslingen på lærerutdanningen er god, spesielt med tanke på antall studenter som tar praksisperioden sin i utlandet. Avdelingen har flerårige avtaler med engelskspråklige skoler i Australia, Zambia, Tsjekkia, England og Portugal, og vil ha som årlig mål å sende totalt 20 studenter i fire ukers praksis på disse skolene.

Når det gjelder studentutveksling på ulike Erasmus og Nordplus prosjekt er interessen blant studentene synkende. Vi mener en årsak er endring i studiemodellen. Vi har basert vår utveksling på utenlandsopphold i 3 måneder, dette ser ut til å være uforenelig med studiemodellen. 
Avdelingen vil i kommende langtidsplanperiode sette inn tiltak for å prøve å snu denne tendensen. Vi er så vidt i gang med arbeidet, og internasjonal koordinator foreslår at avdelingen jobber videre med følgende tiltak:

· Utrede muligheten for at ansvaret for internasjonalisering kan knyttes tetter opp mot den enkelte fagseksjon

· Åpne for mulighet til å reise ut både i høst- og vårsemesteret (pr. i dag er det kun mulig å reise ut i vårsemesteret)

· Være mer aktiv når det gjelder å søke Norad, UD og andre om midler til samarbeidsprosjekter og opptak av utvekslingsstudenter fra land utenfor Europa.

· Jobbe systematisk med kvalitetssikring av våre samarbeidsavtaler.

· Evaluering av internasjonalt semester ved avdelingen 

· Ta i bruk flere av programområdene innen Erasmus (LLP)

· Delta i Nordplus-programmer

4. Strategiområde: Forsknings- og utviklingsarbeid 

Avdelingens strategiplan følger i all hovedsak de fire strategiområder i årsplanmalen. Innenfor området FoU er følgende mål satt:

Forskning, utvikling og formidling 
Vi skal produsere og dokumentere forskning og utviklingsarbeid som møter behov i samfunns- og arbeidsliv. Aktivitetene skal utvikle våre utdanningsfelt og profesjonene vi utdanner til. Vitenskapelig publisering skal tillegges spesiell vekt. Bruker- og allmennrettet formidling skal økes. Vi skal øke fagfellebedømte publiseringer markant, og ha minst tre millioner i årlige eksterne forskningsbevilgninger.

Strategiske tiltak 

Vi skal 

· prioritere praksisrettet forskning og større, tverrfaglige prosjekter 

· vie spesiell oppmerksomhet til forskning og utviklingsarbeid innen tegnspråk og tolking 

· ha en strategisk styring av våre egne forsknings- og utviklingsressurser 

· bygge opp robuste forskningsmiljøer, og øke fokus på forskning og utvikling gjennom egnede fora, kursing, erfaringsoverføringer og støttestrukturer 

· bedre mulighetene for kontinuerlig forsknings- og utviklingsarbeid i perioder av arbeidsåret 

· øke utvekslingen av tilsatte med utvalgte utenlandske læresteder og bygge opp internasjonale nettverk 

------------------------------------

I tildelingsbrevet finner vi ikke spesielle utfordringer som krever konkrete svar i dette dokumentet. ALT har en FOU andel som ligger over 25%. På grunn av nedskjæringer i budsjettet, går denne ned i inneværende år, men vil fremdeles ligge over den angitte prosentandelen. Avdelingen fortsetter arbeidet med å tilsette i toppstillinger. Det vil særlig prioriteres å ansette innenfor pedagogikk.
Strategiske prioriteringer
Avdelingens forskningsprofil er strukturert omkring de fire satsingsområdene for planperioden 2006 – 2010: 

· Skolefag og fagdidaktikk 

· Skoleledelse og skoleutvikling 

· Tegnspråk og tolkefag 

· Tilpasset opplæring, inkludering og flerkulturalitet 

Mål for satsingsområdene er:

· Å bygge og utvikle egen fagkompetanse (første- og toppstillinger) og forskningsportefølje via prosjektutvikling og prosjektakkvisisjon

· Å videreutvikle mastergradsstudiene (våre egne mastergradsstudier i norskfagets- og matematikkfagets didaktikk, og samarbeidsmastergradsstudier i naturfagets- og samfunnsfagets didaktikk, skoleledelse/skoleutvikling og spesialpedagogikk, i samarbeid med NTNU). 

Innenfor satsingsområdet skolefag og fagdidaktikk er vi i godt i gang med å bygge solid fag- og forskningskompetanse i forbindelse med våre mastergradsutdanninger i norsk og matematikk. Det samme gjelder også i noen grad innenfor fagområdene samfunnsfag og naturfag hvor vi har tilsatt i stipendiatstillinger og professor II stillinger, men her har vi utviklingspotensialer. Når det gjelder fagområdet pedagogikk har vi ingen toppstilling innenfor emnet didaktikk. Dette er et område hvor vi trenger mer kompetanse og mer forskning, og her vil det være behov for toppkompetanse. 

Innenfor satsingsområdet skoleledelse og skoleutvikling har vi to stipendiater. Dette er et område som trenger sterkere satsing i tiden framover. Her har vi planer om å lyse ut eller å kalle til et professorat i 2008.

Satsingsområdet tegnspråk og tolkefag er i sterk utvikling med nytilsatt professor og førsteamanuensis (rekruttert via egen stipendiat). Også innen dette området trengs det videre satsing i form av rekruttering (ny stipendiatstilling) og sterkere fokus på forskning. Målsettingen i 2008 er å samordne enhetens små, individuelle FoU-prosjekter til et større, samlende og mer målrettet forskningsprosjekt.

Når det gjelder området tilpasset opplæring, inkludering og flerkulturalitet er det utlyst et professorat. Tilsetting av professor antas å påskynde forsknings- og utviklingsarbeid innen dette fagområdet. Målsetting for 2008 er å søke om forprosjektmidler til å utvikle et større, treårig forskningsprosjekt som det seinere skal søkes om eksterne midler til. Dette er samtidig et ledd i å styrke og samordne forskningskompetansen og forskningsmiljøet i pedagogikkseksjonen.

Innenfor nevnte satsingsområder forventer vi at utvikling av egen fagkompetanse (stipendiatstillinger og videre kvalifisering til toppstillinger) og nytilsettinger i toppstillinger vil bidra til at vi oppnår resultater som gir uttelling både innenfor forskning og utdanning. 

Tiltak for måloppnåelse og vurdering av risiko og vesentlighet

 Tiltak for å sikre måloppnåelse

Tiltak for å sikre måloppnåelse i måltavla for området FoU må sees i sammenheng med mål som er skissert nedenfor under strategiområdet for forsknings- og utviklingsarbeid 2008-2010 i dette dokumentet.

· Totalt antall publikasjonspoeng nivå 1 og nivå 2

Økningen som er skissert i måltavla er basert på at tiltak som er skissert nedenfor (generell kompetanseheving i personalet, skoleringstiltak, muligheter for veiledning og gode FoU-vilkår) gjennomføres. Måltall for 2008 er basert på en antatt nivåhevning av avdelingens FoU-prosjekter og kompetanseressurser. 

· Antall doktorgradsavhandlinger

Et tiltak for å oppnå bedre gjennomstrømning av doktorgradskandidatene er å sørge for intern biveileder i avdelingen. På denne måten vil stipendiaten få et ansvarlig fagmiljø å forholde seg til, samtidig som stipendiaten vil ha en intern fagperson som ser det som sin plikt å følge opp studenten og ivareta dennes plikter og rettigheter i avdelingen. Mangel på en slik oppfølging (ansvarlig person og forankring av stipendiatprosjektet i avdelingens fagmiljø) gjør det usikkert hvor godt avdelingen klarer å følge opp stipendiatene. Dette er et punkt som bør inngå i alle doktorgradsavtalene og et tiltak som bør sikres gjennom høgskolenes avtaler med universitetene. Nye stipendiater som er tilsatt høsten 2007 og våren 2008 har fått intern biveileder, og dette er et tiltak som skal følges opp ved nye stipendiattilsettinger. I løpet av 2008 skal det også etableres stipendiatforum ved avdelingen.

Vurdering av risiko og vesentlighet

Vurdering av risiko og vesentlighet bes sees i relasjon til realisering av skisserte tiltak nedenfor. 

· Totalt antall publikasjonspoeng nivå 1 og nivå 2

Økt vitenskapelig publisering på nivå 1 og nivå 2 anses som et vesentlig mål, men dette avhenger samtidig av fag- og forskningskompetansen ved avdelingen. Få toppstillinger kan forsinke våre målsettinger (færre store prosjekter, mangelfull veiledning på artikkelmanuskripter, m.v.). Rask tilsetting i toppstillinger anses derfor som et vesentlig tiltak. Å gjennomføre det påbegynte førstelektorkvalifiseringstiltaket er et annet vesentlig tiltak. Vi startet dette arbeidet våren 2007 (16 tilsatte deltok). Av disse har fire kvalifisert seg som førstelektor. Vi forventer at fire tilsatte vil søke om kvalifisering i løpet av 2008. At få av våre stipendiater velger å publisere sine avhandlinger som artikkelsamlinger i stedet for monografier er en annen faktor her. For disse kommer vitenskapelig publisering først i etterkant av disputasen. 

· Antall doktorgradsavhandlinger

Det vises til kommentarer under samme punkt ovenfor. Mangel på intern biveileder kan forsinke stipendiatenes progresjon fordi de mangler tilknytning til en ansvarlig fagperson som kan følge dem opp i avdelingen og sørge for at de blir integrert i fagmiljøet, samtidig som deres rettigheter og plikter ivaretas. To av våre stipendiater, som skulle ha vært ferdige i 2008, er forsinket p.g.a. sykemeldinger. Vi forventer likevel at fire av stipendiatene våre fullfører i løpet av året.

Mål for høgskolens strategiske satsingsområder:

Et av de sentrale satsningsområdene i HiSTs langtidsprogram som utgjør det satsningsområdet som Avdeling for lærer- og tolkeutdanning har ansvar for er:

· Skriving som kunnskapsstrategi i ulike fag og profesjoner

· Øke kunnskapen om hvordan man kan bruke skriving som en kunnskapsstrategi i ulike fag og profesjoner

· Etablere et nasjonalt senter for skriveforskning og skriveopplæring i Trondheim - med sentral oppgave å øke forskning omkring sammenhenger mellom skrivekompetanse og kunnskapsutvikling

1. Forslag til tiltak for å nå målene:

· Bidra til kunnskapsutvikling om skriving gjennom forskning. Sentralt i denne sammenhengen er det tverrfaglige NFR-støttede skriveprosjektet ”Skriving som grunnleggende ferdighet og utfordring. Barns og unges vei til ulike fag gjennom skolens skrivekulturer” (prosjektleder prof. J. Smidt ved HiST ALT). Dette er et treårig NFR-finansiert forskingsprosjekt med deltakere fra ulike fag (norsk, matematikk, KRL, naturfag og samfunnsfag) og ulike institusjoner (NTNU, DMMH) i samarbeid med praksisskoler (grunnskoler og videregående skoler) og barnehager i Trondheim kommune og nabokommuner. Prosjektet samarbeider nært med beslektede prosjekt ved UiO, HiVe, UMB, UIA og Skådalen kompetansesenter. Som ledd i kunnskapsutviklingen ble det høsten 2007 gitt ut to bøker (Matre & Hoel (red.): ”Skrive for nåtid og framtid”, bind 1 og 2). Våren 2008 er det gitt ut ytterligere en bok (Lorentzen & Smidt (red.):”Å skrive i alle fag”). Alle som deltar i dette prosjektet er i gang med ulike presentasjoner og publikasjoner, bl.a. skal flere deltakere i dette prosjektet presentere sine arbeider på den nordiske lærerutdanningskonferansen på Island i mai 2008, og på FoU i Praksis i Trondheim i april 2008.

· Videreutvikle samarbeid med andre avdelinger ved HiST om skriveforsking og skriveopplæring knyttet til de ulike profesjonenes behov. Det planlegges å videreutvikle kontakten med AHS (ved Edgar Martinsen) i 2008. Det er også planer om å ta kontakt med TØH i løpet av 2008. Kontakten med det tverrfaglige forskningsmiljøet Norsk senter for elektronisk pasientjournal (NSEP) om skriftlig kommunikasjon i helsevesenet skal videreutvikles i 2008. 

· Etablere en sterk stipendiatgruppe. Gruppa bør suppleres med stipendiater som arbeider med skriving knyttet til andre profesjonsutdanninger ved høgskolen – og ved NTNU. To stipendiater ble tilsatt sommeren 2007, Sture Nome med bakgrunn i norskfaget startet høsten 2007, og Camilla Stabel Jørgensen, med bakgrunn i KRL-faget startet våren 2008. I januar 2008 ble det etablert et eget stipendiatforum i skriveforskningsmiljøet (HiST og NTNU). I tillegg til veiledere deltar til sammen 5 – 6 stipendiater i dette forumet. Det er også planer om et forskerkurs/forskerskole i skriveforskning. En ny stipendiat skal studere skriving i tilknytning til lærerutdanning.

· Videreutvikle kontakt med næringslivet i regionen om bruk av skriving i innovasjonsarbeid og kommunikasjon. Kontakter som er knyttet med næringslivet signaliserer behov for bedre innsikt i skriving som strategi i slike sammenhenger. I 2007 ble det tatt kontakt med Statoil forskningssenter, og i løpet av 2008 vil dette samarbeidet videreutvikles. 

· Utarbeide strategiplan for et skrivesenter som skal utvikle gode skriveopplæringstilbud tilpasset ulike brukergrupper – og som skal initiere ny skriveforsking. Å etablere et nasjonalt senter handler om å sette fokus på skriving som kunnskapsstrategi og som viktig faktor i kulturbygging og profesjonsutvikling. Som ledd i strategisk posisjonering for å få et nasjonalt skrivesenter til Trondheim søkes det våren 2008 om å etablere et lokalt skrivesenter ved HiST i samarbeid med NTNU. Detaljert strategisk plan vil utarbeides når midler er på plass. Vi er kjent med at etablering av et eventuelt nasjonalt skrivesenter vil bli omtalt i en stortingsmelding i løpet av våren 2008.
· Utvikle samarbeidet med andre skriveforskingsmiljøer nasjonalt og internasjonalt. Videreutvikle skriveforskernettverk. Skriveforskningsmiljøet er allerede deltaker i flere nasjonale og internasjonale forskningsnettverk (se: http://skrivesenter.hist.no/). Disse vil videreføres i 2008.
· Etablere en referansegruppe knyttet til skriveforskningsmiljøet i Trondheim. Sentrale nasjonale og internasjonale skriveforskere vil være deltakere i denne gruppa. En slik referansegruppe vil bli opprettet i tilknytning til det planlagte lokale skrivesenteret.

· Arrangere nordisk seminar om skriveforsking og skriveopplæring i 2008. Det vil bli arrangert en nordisk konferanse: SKRIVEOPPLÆRING I "KUNNSKAPSSAMFUNNET"? Nordisk konferanse om skriving som grunnleggende ferdighet og utfordring i utdanning og yrkesliv. Britannia hotell, Trondheim mandag og tirsdag 17.-18.november 2008.

· Arrangere internasjonal skrivekonferanse i 2009. Denne konferansen skal planlegges i løpet av 2008.

· Videreutvikle nettsida til skriveforskingsmiljøet i Trondheim til en aktiv og dynamisk møteplass for skriveforskere og for fagfolk som arbeider med skriveopplæring. Her arbeides det kontinuerlig med faglig oppdatering. (se http://skrivesenter.hist.no/). Arbeidet videreføres i 2008.

· Etablere et online tidsskrift for nordisk skriveforskning. Etablering av et slikt tidsskrift forutsetter at vi får på plass et lokalt skrivesenter i løpet av 2008. I tilknytning til et slikt senter skal det også etableres en skriftserie med fokus på populærvitenskapelig formidling til lærere og andre brukere. 

2. Kriterier for å innfri målene:

For å innfri mål og aktuelle tiltak forutsettes det:

· Tildeling av lønnsmidler/stillingsressurser til å dekke oppgavene (bla.a stipendiatmidler og midler til m.a. professor II i fagfeltet)

· Driftsmidler til å utvikle nettverkssamarbeid og forskningssamarbeid

· Midler til å arrangere og delta på konferanser og seminar

· Midler til skriveopplæringskurs

· Midler til å utvikle aktiv nettside

De avdelingsvise FoU-satsingene

Avdelingen har som overordnet mål å rette FoU-virksomheten mot praksisnære prosjekter og å styrke forskningsbasert fag- og praksiskunnskap i profesjonsutdanningen. Nedenfor har vi skissert fem målområder med tiltak hvor avdelingen spesielt trenger å rette FoU-innsatsen sin i kommende planperiode:

Oppnå forskningsresultater innen avdelingens strategiske satsingsområder
For å styrke våre strategiske satsingsområder i planperioden 2006-2010 vil vi prioritere disse områdene ved tilsettinger og tildeling av FoU-ressurser. For å oppnå våre mål ønsker vi å:

· Prioritere praksisnære prosjekter som bidrar til å styrke fag- og praksiskunnskapen i profesjonsutdanningen 
For å styrke forholdet mellom teori og praksis i lærerutdanningen vil avdelingen også i 2008 prioritere FoU-ressurser til praksisnære prosjekter. Skoleringstiltak som bidrar til at praksisnære FoU-arbeider kan løftes opp på et nivå som tillater publisering ut over lokal og regional interesse skal tilbys bl.a. gjennom førstelektorkvalifiseringsprogrammet. 

· Prioritere prosjekter som ligger innenfor avdelingens vedtatte satsingsområder i planperioden
Avdelingen vil sørge for at kvalitativt gode søknader og støtte til igangværende prosjekter innenfor satsingsområdene skolefag og fagdidaktikk, skoleledelse og skoleutvikling, tegnspråk og tolkefag vil bli prioritert ved neste års tildeling. Innenfor satsingsområdet tilpasset opplæring, inkludering og flerkulturalitet skal det i 2008 utvikles et større tverrfaglig paraplyprosjekt som det seinere skal søkes om eksterne midler til. 

Strategisk styring av avdelingens forsknings- og utviklingsressurser

Avdelingen vil prioritere støtte til prosjektutvikling og søknadsskriving rettet mot eksterne midler, og yte bidragsfinansiering til igangværende og nye eksternfinansierte prosjekter. Ved tildeling av FoU-ressurser vil det også bli tatt hensyn til dokumenterte resultater (publisering) ved tidligere tildelinger. For å oppnå våre mål vil vi:

· Tilby midler til forprosjektering og søknader på eksterne prosjektmidler

For å kvalitetssikre utvikling av prosjektsøknader rettet mot eksterne midler vil avdelingen vurdere om vi også i 2008 kan avsette ressurser til frikjøp til slikt arbeid.

· Prioritere større, tverrfaglige prosjekter med ekstern finansiering

Avdelingen vil også i 2008 bidra med egne FoU-ressurser til eksternfinansierte prosjekter.

· Tildele avdelingsvise FoU-ressurser etter graden av dokumentasjon, resultater og publisering 
Avdelingen vil kreve dokumenterte resultater i form av formidling fra tidligere tildelinger som grunnlag for nye FoU-tildelinger i 2008.

· Vurdere organisering av avdelingens FoU-ledelse i løpet av 2008.
I samråd med dekan skal det i løpet av 2008 vurderes hvilken modell for FoU-ledelse som er den mest hensiktsmessige for avdelingen.

Sikre generell kompetanseheving blant tilsatte

Kompetansenivået hos faglig tilsatte har betydning for aktivitetsnivået når det gjelder avdelingens FoU-virksomhet (prosjektakkvisisjon, nettverksbygging, søknadsskriving, kvalitet, kvantitet og nivå på FoU-arbeid). For å nå våre mål vil vi:

· Øke tallet på førstestillinger gjennom kompetanseheving og nytilsetting
Avdelingen vil tilsette stipendiater innenfor prioriterte satsingsområder (se ovenfor) og fortsette igangværende førstelektorkvalifiseringstiltak (som startet våren 2007) i 2008. 

· Sørge for kompetanseheving etter doktorgrad og førstelektorkompetanse
Avdelingen vil bidra til at tilsatte som har førstekompetanse får mulighet til å videreutvikle sin kompetanse. Dette er et tiltak som bør løftes opp på sentralt nivå i løpet av 2008, med anmodning om sterkere satsing og ressurstildeling til dette formålet.

Bygge robuste forskningsmiljøer og bidra til skolering og støttestrukturer
 Tiltak som ønskes gjennomført/tilrettelagt for å øke andelen store (eksternfinansierte) prosjekter og høyne tilsattes FoU-kompetanse i løpet av 2008 er å:

· Tilby skolering innen søknadsskriving, prosjektledelse og metodekunnskap 

for å bygge robuste fag- og forskningsmiljøer. Vi planlegger å benytte fagkompetansen hos tilsatte med toppkompetanse for å skolere våre tilsatte innen nevnte områder. 

· Tilby gode forskningsvilkår og bedre mulighetene for kontinuerlig forsknings- og utviklingsarbeid i perioder av arbeidsåret
· Utvikle gode støttestrukturer innen IT-teknologi og prosjektregnskap. 

· Stimulere fagmiljøene til økt bruk av Brüssel-kontoret til nettverksbygging og prosjektakkvisisjon. Det bør utvikles søkerkompetanse sentralt i HiST knyttet til EU-søknader.
Øke vitenskapelig publisering gjennom godkjente publiseringskanaler

Fagtilsatte ved avdelingen har hatt relativ høy publiseringsaktivitet, men publiseringskulturen har hovedsakelig vært rettet mot kapitler i vitenskapelige antologier og formidling (lærebøker, fagtidsskrifter, konferansebidrag, kronikker, massemedia, m.m.).  Våre fagtilsatte trenger stimuleringstiltak for å endre publiseringskulturen til i større grad å rettes mot vitenskapelig publisering. Et moment i denne sammenhengen er at når produksjonen dreies mer mot vitenskapelig publisering vil tiden til ferdigstillelsen forskyves pga lang ventetid på fagfellevurdering og en eventuell antagelse. Aktuelle tiltak for å øke den vitenskapelige publiseringen i 2008 er å:

· Stimulere til meritterende og kompetansegivende FoU-produksjon ved å øke andelen vitenskapelig publisering og sette av midler til språkvask og engelskspråklig oversettelse, slik at tiden til ferdigstillelse kan nedsettes. 

· Tildele midler til å delta på vitenskapelige konferanser med egne bidrag

· Sørge for veiledning ved behov og oppmuntre til fremlegg i fagmiljøene. Andre stimuleringstiltak er å sørge for veiledning og å etablere skrivegrupper. Fora for intern fagfellevurdering/kollegaveiledning ved framlegg av uferdig artikkelstoff til kolleger ble etablert i 2007. Dette skal videreføres i 2008. Presentasjon av stoffet i avdelingens fellesfaglige forum er et annet aktuelt tiltak. 

Ph.D stipendiater og forfatteradresser

 Avdelingen har informert alle HiST-stipendiatene om at de skal oppgi HiST som sin adresse ved publisering og formidling. Nye stipendiater i 2008 vil motta samme informasjon.

Avdelingen har de siste to årene hatt som praksis at våre doktorgradskandidater skal få avsatt en avtalt FoU-ressurs for å publisere fra avhandlingen etter avlagt disputas. Da svært mange av våre stipendiater velger monografi som format for avhandlingen sin er formålet med dette tiltaket å sørge for publisering i fagfellevurderte tidsskrifter i etterkant av disputasen. Dette er en praksis vi vil videreføre i 2008.

Øvrige vurderinger knyttet til strategiområde 

utdanning
Utveksling av faglige tilsatte

I strategisk plan under overskriften: Forskning, utvikling og formidling er det nevnt at avdelingen skal øke utvekslingen av tilsatte med utvalgte utenlandske læresteder og bygge opp internasjonale nettverk. Internasjonale lærerutveksling er viktig for egen og høgskolens kompetansebygging, ikke minst gjennom utvikling av nye og vedlikeholde eksisterende nettverk. Aktiviteten ved avdelingen er fortsatt relativ lav, men vi tar sikte på å videreføre ordningen med å utlyse stipend for utenlandsopphold for stipendiater i 2008.   Økning av reisestipend for øvrige tilsatte og tilrettelegging ved avdelingen er andre nødvendige stimuleringstiltak. Dette muliggjør også økning av studentutveksling. 
5 Strategiområde: Samfunnet 
Avdelingens strategiplan følger i all hovedsak de fire strategiområder i årsplanmalen. Innenfor området Samfunnet  er følgende mål satt:

Samarbeid med samfunns- og arbeidsliv 
Vi skal møte samfunns- og arbeidslivets utviklingsbehov med oppdatert og relevant kompetanse. Vår virksomhet skal være en viktig ressurs for regionale og nasjonale profesjonsområder. Faglig utviklingsarbeid skal gjøres i samråd med partnere i praksisfelt og arbeidsliv. I 2010 skal vi ha inntekter som tilsvarer 20% av ordinære bevilgninger.
Strategiske tiltak 

Vi skal 

· styrke samarbeidet med samfunns- og næringsliv gjennom nettverk, langsiktige avtaler og omdømmebygging 

· videreutvikle og tilby desentrale og fleksible etter- og videreutdanningstilbud 

· bruke den utadrettede virksomheten systematisk som kilde til intern kompetanseoppbygging, både kollektivt og for den enkelte 

· videreutvikle organiseringen og den tekniske infrastrukturen rundt den utadrettede virksomheten 

· videreutvikle rutinene for å inngå, avslutte og evaluere samarbeid med eksterne samarbeidspartnere 

I tildelingsbrevet av den 18.12, vises det til en del punkter under hvert strategiområde som er særlig viktige for ALT. To punkter trekkes fram under dette strategiområdet:

· Sørge for at ansatte og studenter ved avdelingen får et positivt forhold til innovasjon og entreprenørskap.

Fjerde årskurs ved ALT får et tilbud om 30 sp i ”Entreprenørskap i skolen” med oppstart høst 2008. Kurset går over to semester.
· Sørge for at innovasjon og entreprenørskap blir tatt med som tema i undervisning og EVU-tilbud der hvor dette er hensiktsmessig.
Kurset ”Entreprenørskap i skolen” tilbys også som EVU- kurs. 
Strategiske prioriteringer

Generelt er det viktig at avdelingen er synlig i samfunnsdebatten, spesielt knyttet til dagsaktuelle emner i sammenheng med våre fagområder. Både i forhold til Høgskolens samfunnsoppdrag med å formidle kunnskap og med å sette aktuelle tema på dagsorden. 

HiST ALT deltar aktivt i flere forum som er initiert fra Fylkesmannen i Sør-Trøndelag, oppvekst- og utdanningsavdelingen. I diverse kontaktforum har vi kontakt med skoleeiere, representanter for regionene, representanter for KS og i noen sammenhenger rektorer og rådgivere. Hensikten med kontaktforum er å informere hverandre om behov og planer for utvikling i skolene, kommunene og regionene; likeledes bidrar HiST ALT med informasjon om egen kompetanse og kapasitet. Vår aktive deltakelse i eksterne kontaktforum har ført til at vi stort sett kjenner de personene i kommuner og regioner som har ansvar for skoler og skoleutvikling.

HiST ALT bidrar også med kompetanse til skoleutvikling i andre deler av landet. Eksempler: Nord-Møre, Helgeland, Øst-Finnmark o.a.

Vi fortsetter denne kontaktvirksomheten i årene fremover. Midler til Kunnskapsløftet går til skoleeiere til og med 2008, og det er i hovedsak disse midlene som brukes til kjøp av kompetanseheving av kommuner og regioner. Hvor evt midler går og i hvilket omfang har vi ikke kunnskap om pr i dag. Det knytter seg derfor usikkerhet til mulig omsetning etter Kunnskapsløftet.

Gjennom kontakt med Utdanningsdirektoratet og Fylkesmannen har vi mottatt signaler om hva en del kommende behov vil være. En utredning fra Utdanningsdirektoratet setter nå fokus på vurdering; spesielt elevvurdering men også systemvurdering. For bedring av kompetanse og utøvelse av vurdering settes det inn midler allerede i 2007. I kjølvannet av Nasjonale prøver vil det være behov for analyse- og vurderingskompetanse i skolen og kommuner for å tolke resultatene i kartleggingsprøvene. Dette arbeidet gjøres i tett samarbeid med skoleeierne.
Kartlegging av kompetanse blant lærere i skolen viser et fortsatt behov for kompetanseheving i realfagene, men det faget som vil ha størst mangel på kompetanse i de kommende år, er engelsk og kunst- og håndverk. HiST ALT har allerede forespørsler om mer fleksible tilbud i engelsk. 
Tiltak for måloppnåelse og vurdering av risiko og vesentlighet

Midler til Kunnskapsløftet går til skoleeiere til og med 2008, og det er i hovedsak disse midlene som brukes til kjøp av kompetanseheving av kommuner og regioner. Hvor midler går og i hvilket omfang har vi ikke kunnskap om pr i dag. Det knytter seg derfor usikkerhet til mulig omsetning etter Kunnskapsløftet.
Avdelingen ønsker uansett å satse på EFV i 2008 og de etterfølgende år. Det legges derfor opp til en økning i omsetningen på en million kroner for de hvert av de kommende årene. Det betyr at avdelingen vil være nært målet om inntekter på 20% av ordinære bevilgninger i 2010.
6. Strategiområde: Effektiv organisasjon 2008-2010
Fra ALTs strategiske plan:

Kompetanse- og organisasjonsutvikling

Vår organisasjon skal være en utviklingsarena for medarbeidere, studenter og samarbeidspartnere. Vi skal tilby et godt fysisk og psykisk arbeidsmiljø. Kritiske indikatorer skal være kvalitetsutvikling, service, omstillingsevne og omdømme. Vi skal være en tydelig aktør innen våre kompetanseområder regionalt og nasjonalt. I 2010 skal vi ha en andel på 60% førstekompetanse, derav 7-8 tilsatte på professor-/undervisningsdosentnivå.

Strategiske tiltak 
Vi skal 

· øke vår kompetanse gjennom målrettet nyrekruttering og intern kompetansebygging 

· ha kompetanseutviklingsplaner for administrasjonen, fagmiljøene og praksisfeltet 

· utvikle hensiktsmessige arenaer for erfaringsoverføring og kunnskapsdeling 

· forankre tilsattehospitering i praksisfeltet som ordinær aktivitet 

· stille krav om internasjonalt arbeidsspråk ved tilsetting innen enkelte fagområder 

· organisere våre fagmiljøer i større faggrupper i tett samarbeid med praksisfeltet 

· sikre bredde og tyngde i studietilbud gjennom samarbeid med læresteder og praksisfelt 

· videreutvikle det administrative støtteapparatet slik at det fungerer optimalt i forhold til kjernevirksomheten 

· øke andelen faste stillinger 

6.1 Strategiske prioriteringer

I 2008 vil det være viktig å rekruttere til toppstillinger. Det har vist seg vanskelig å finne kvalifiserte folk innen avdelingens satsingsområder

Ved avgang ved pensjonsalder, vil det i hvert enkelt tilfelle måtte vurderes hvilke behov avdelingen har. Den økonomiske situasjonen, kan medføre at aktivitetsnivået må reduseres. Bemanningen må tilpasses i tråd med dette der det er naturlig avgang.

Førstelektorprogrammet vil videreføres i 2008.
Styringsindikatoren KD-EO 4.1.1 Andel førstestillinger av totalt antall undervisnings- og forskerstillinger

ALT sitt mål for 2008 er 48 % førstestillinger av totalt antall undervisnings- og forskerstillinger. Resultatet for 2007 var 46,8 %. 

Status faglige stillinger 1. mars 2008

Tabell 1: Stillingskategorier 1.mars 2008

	Stillingskategorier
	2008

årsverk
	2008 

%-andel

	Professor
	3,5
	4,6

	Professor II
	0,6
	0,8

	Dosent
	0,0
	0,0

	Førsteamanuens
	25,9
	34,2

	Førstelektor
	10,6
	14,0

	Førstestillinger
	40,6
	53,6

	Stipendiat
	7,8
	10,3

	Høgskolelektor *)
	26,4
	34,8

	Høgskolelærer
	1,0
	1,3

	Totalt
	75,8
	100,0

	Tegnspråkinstruktør**)
	2,0
	


*)   Inkl. 1 prosjektleder

**) Med formell st.kode konsulent 

Grunnlaget for beregningen er:

· Faste tilsettingsforhold.

· Midlertidig tilsatte (3 år) i faglige stillinger (i vedlegget kodet F).

· Midlertidig tilsatte stipendiater.

· Professor II-stillinger (midlertidige engasjementer, 3-årige)

Vi ser at andelen førstestillinger i forhold til summen av faste faglige stillinger, professor II-stillinger og stipendiater, utgjør 52,9 %.

Styringsindikator KD-EO 4.2.1 Andel kvinner total og per stillingskategori

Vi har en kvinneandel tilnærmet lik 50 % og har satt det samme som mål for 2008. Innenfor enkelte stillingskategorier er det noen skjevheter i kjønnsbalansen, spesielt innenfor professorstillingene. Målet for 2008 er å få opp andelen kvinnelige professorer.

6.2 Tiltak for måloppnåelse og vurdering av risiko og vesentlighet

ALT sitt mål for 2008 er 48 % førstestillinger av totalt antall undervisnings- og forskerstillinger.

For å nå denne målsettingen er det satt i gang et omfattende kompetansehevingsprogram med sikte på førstelektorkompetanse ved avdelingen. 16 av avdelingens tilsatte ble tatt opp på dette programmet i 2005 og to deltakere fikk opprykk i 2007. Det er satt av betydelige beløp for dette formålet de neste årene, og det er forventet at 4-6 deltakere vil sende inn søknad om opprykk i løpet av 2008. 

Videre er det laget retningslinjer for tilsettinger der førstekompetanse er et av vurderingskriteriene i faglige stillinger. I tillegg til at det ligger søknader om opprykk til professor, har avdelingen vedtatt å tilsette 3 professorer i starten på planperioden. Det forutsetter et arbeidsmarked der vi klarer å rekruttere høyt kvalifiserte personer innenfor de rammer vi har som arbeidsgiver.

6.3 Indikatorer for avdelingsbevilgninger

Som det fremgår i indikatorene i hoveddokumentet, har ALT en tildeling i 2006 på kr 57 892 pr egenfinansiert student. Vi har hatt stor studiepoengsproduksjon grunnet strukturendringer i lærerutdanning som betyr at vi hatt en kunstig høg bevilgningssituasjon. Studiepoengsproduksjonen går ned fra 2005 til 2006 med – 121 SPE. Dette tilsier et fall i bevilgningen fra 2007 til 2008 med om lag 4 millioner. Det har derfor vært viktig å skyve foran en del budsjettmidler fram til nedgangsåret 2008.

Vi er bekymret for bevilgningene fra departementet til allmennlærerutdanning. Allmennlærerutdanning er plassert i kategori E, og i forhold til PLU som er plassert i kategori D, er tildelingen etter vår mening for lavt. Vi har en meget dyr praksisopplæring, og innføring av ny øvingslæreravtale medførte ikke økning i bevilgningene fra departementet. 

Bevilgningene til tolkeutdanningen er for lave i forhold til kostnadene ved å drifte studiet. Avdelingen søkte departementet for noen år siden om å få endret kategorien fra E til D, men fikk avslag. Tolkeutdanningen har en dyr praksisopplæring i tillegg til at en har en stor ferdighetskomponent som krever mindre undervisningsgrupper.

6.4 Avgang/nyrekruttering

I årene framover vil det bli en omfattende naturlig avgang på faglig tilsatte. I løpet av 2008 er 21 medarbeidere 62 år eller mer. Denne demografiske situasjonen utfordrer avdelingen. Viktig tiltak vil blant annet være erfarings- og kunnskapsoverføring til avtroppende medarbeidere, gjerne i form av mentorordning overfor yngre kolleger. 

ALT ønsker å styrke sin vitenskapelige kompetanse både gjennom nytilsettinger og internkvalifisering. Samtidig vil profesjonsutdanninger kreve at institusjonen utvikler sin faglige kompetanse rettet mot praksisfeltet. Dette betyr at vi vil satse aktivt på begge de faglige kvalifiseringslinjene som gjelder for høgre læresteder, dvs. linjene førsteamanuens/professor og førstelektor/dosent.

6.5 Tjenestefri med lønn for tilsatte over 62/65 år

Utvidelse av antall seniordager vil i løpet av 2008 få konsekvenser for 21 personer ved ALT, og da spesielt fagområdet pedagogikk og norsk. En slik utvidelse vil medføre en betydelig reduksjon i arbeidstidsressursene i pedagogikkseksjonen og norskseksjonen. Dette vil, på den ene siden medføre store kostnader knyttet til dekning av undervisning som disse tilsatte i dag står for, men også utfordringer knyttet til det faktum at dette gjelder de med høyest kompetanse som vi må erstatte på en eller annen måte.

6.6 Sykefravær - Resultatindikator HiST-EO 4.2.3

Målsettingen er å stabilisere det legemeldte sykefraværet på 4,5 % i året. ALT har i 2007 hatt et legemeldt sykefravær på 2,9 %. Etter at HiST inngikk avtale om inkluderende arbeidsliv har det vært tettere oppfølging av langtidssykemeldte i form av oppfølgingssamtaler mellom den sykemeldte og nærmeste leder. ALT vil fortsatt ha fokus på dette med tettere oppfølging av den enkelte. Kroppsøvingsseksjonen har tatt initiativ til og satt i gang trening med instruktør for tilsatte (pilates-, intervall- og styrketrening), samt spaserturer i lunsjpauser. 

6.7 Arealeffektivisering

Arealene er på langt vei utnyttet maksimalt på dagtid i store deler av studieåret. I praksisperioder kan det stå ledige rom, og disse periodene blir, så langt det er mulig utnyttet til eksternfinansierte kurs og studier. Etter kl 16 er utnyttingsgraden svært lav, og det er et potensial for å leie ut deler av lokalene til eksterne leietakere, men dette krever administrasjon og bemanning av driftspersonale. 

Avdelingen har satt ned en gruppe som skal gå gjennom romsituasjonen. Alt har ca. 1000 studenter, mens bygget er dimensjonert for 500. Leseplasser finnes ikke. For å kunne gjennomføre de planer vi har i forhold til å bedre læringsmiljøet, må det gjøres plass til leseplasser. Gruppen skal se på muligheten for å frigjøre areal, men bygningsmassen beskaffelse tilsier ikke at det lett kan gjøres. Midlertidige løsninger i form av paviljonger på eksisterende uteareal kan bli utfallet.

6.8 Øvrige vurderinger knyttet til strategiområdet effektiv organisasjon

